《宴左山二首 其二》
宋代·刘跂

行饭转北冈，如登赞公岭。悠然竟晴日，终比城市永。

残霞澹微照，遥林耿疏影。天空气象杳，落落见此境。

彼哉不自爱，快意烹五鼎。来日苦大难，忘言得深领。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。